Dasar Pengangkutan Negara 2019-2030

Dasar Pengangkutan Negara (DPN) 2019-2030 adalah hala tuju baharu Malaysia dalam membangunkan sektor pengangkutan yang cekap, bersepadu dan mampan, sekaligus memacu pertumbuhan ekonomi dan menyokong kesejahteraan rakyat seiring dengan status negara maju. Dasar yang dilancarkan Perdana Menteri, Mahathir Mohamad pada 17 Oktober 2019, menggariskan lima teras dasar dan 23 strategi khusus dalam menyediakan sistem pengangkutan yang pintar, ketersambungan, mudah dan selamat serta memenuhi keperluan rakyat.

Lima teras dasar DPN adalah Memperkukuh tadbir urus ke arah persekitaran yang kondusif bagi sektor pengangkutan; Mengoptimum, membina dan menyelenggara infrastruktur, perkhidmatan dan rangkaian pengangkutan untuk memaksimumkan kecekapan dan Meningkatkan aspek keselamatan, integrasi, ketersambungan dan kebolehcapaian bagi melancarkan perjalanan. Dua lagi, Melangkah maju ke arah ekosistem pengangkutan hijau dan Memperluas jejak global dan mempromosikan pengantarabangsaan perkhidmatan pengangkutan. Antara inti pati utama strategi di bawah kelima-lima teras itu adalah Meningkatkan kecekapan proses pelepasan kargo oleh agensi-agensi logistik; Meningkatkan daya saing perkhidmatan kargo udara bagi menyokong usaha Malaysia menjadi pusat pengedaran serantau; Mempercepatkan pelaksanaan inisiatif mobiliti rendah karbon; Memperkukuhkan rejim penyelenggaraan bagi infrastruktur dan Meningkatkan penggunaan perkhidmatan kereta api untuk penumpang dan barangan.

Mahathir berkata pelaksanaan DPN 2019-2030 penting bagi menetapkan hala tuju jelas lagi terperinci bagi sektor pengangkutan yang menjadi pemacu pertumbuhan negara. Beliau juga berkata DPN membantu menyediakan sistem pengangkutan yang berkualiti dan membantu usaha kerajaan memenuhi aspirasi menjadikan Malaysia sebuah negara maju.

Sehingga Jun 2025, kadar penggunaan pengangkutan awam di Malaysia dianggarkan sekitar 20%, iaitu masih rendah berbanding sasaran 40% yang ditetapkan dalam DPN 2019-2030. Menteri Pengangkutan Anthony Loke menyatakan bahawa cabaran utama adalah memastikan pelaksanaan dasar ini bergerak seiring dengan matlamat yang digariskan.

Lihat juga
Pas perjalanan tanpa had My100 dan My50
Rujukan

Kategori:Penubuhan 2019 di Malaysia
Kategori:Kepimpinan Mahathir Mohamad kedua